30/11/2010 | Administración LocalMunicipal
Porto do Son
Notificación por edictos

De conformidade co artigo 59.5 da Lei 30/1992, de 26 de novembro, de réxime xurídico das administracións públicas e procedemento administrativo común, e intentada por dúas veces a notificación no domicilio sinalado polo interesado, por medio do presente cúrsase notificación a DON TREVOR JAMES TUNSTALL MONTRULL do acordo do Pleno do Concello de Porto do Son, adoptado na sesión ordinaria de data de 29/10/2010 que a continuación se indica: “O Pleno Corporativo, en uso das facultades que lle confire o artigo 22.2. j) da Lei 7/1985, de 2 de abril, reguladora das Bases do Réxime Local. Visto o acordo da Xunta de Goberno Local, adoptado na sesión ordinaria de data de 22/04/2010. Vistos as antecedentes administrativos que figuraban nese expediente, que en resumo son os seguintes: Visto o expediente de solicitude de obra maior n.º 223/2008, relativo á construción dunha vivenda unifamiliar no lugar de Parada-Xuño, a nome de dona Guadalupe Pérez García; expediente que foi resolto na Xunta de Goberno Local de data de 20/10/2009, no sentido de concederse a licenza de obras solicitada. Visto o escrito presentado por dona Ionela Veronica Leidy Yuliana Perez Tudela Subirachs, con Rexistro de Entrada n.º 7543 de data de 18/11/2009, indicando que “o veciño que linda coa miña finca no Campo de Batalla quere facer un camiño por encima da miña propiedade pola cal non hai servizo (.). Quero que quede constancia de que eu non dou permiso para pasar pola miña propiedade”. Visto o informe emitido pola Policía Local con data de 26/11/2009, así como o Informe emitido pola Policía Local con data de 29/01/2010 que sinala: “Que persoados no lugar do Campo da Batalla para determinar a existencia de un camiño ou non, pódese observar que o que alí hai é un rego que discorre polo medio dunhas fincas deslindadas por valos. Segundo se desprende da manifestación dos veciños do lugar do Campo de Batalla, alí nunca existiu camiño polo vento Este das fincas de Gosende, xa que o camiño era polo Oeste e chegaba so ata a finca n.º 1 sinalada no plano que se achega. Así mesmo examinada a documentación que tamén se achega, nos lindes non figura que da a camiño xa que na finca numerada no plano de referencia co números 2 di que linda polo vento Norte con Valo, a n.º 3 di que linda polo vento norte coa propiedade de Maria Altagracia Peñayos Kania e a n.º 4 di que linda polo vento Sur con muro e rego de auga (.)”. Visto o escrito presentado por D. TREVOR JAMES TUNSTALL MONTRULL, con Rexistro de Entrada n.º 0799 de data de 03/02/2010 solicitando que se permita a execución íntegra da licenza facultándoo para o adecentamento definitivo do camiño público mencionado. Visto o escrito presentado por D. Francisco José Domínguez Cernadas, con Rexistro de Entrada n.º 1980 de data de 31/03/2010, polo que interpón RECURSO DE REPOSICIÓN no que se recolle: “Que habiendo sido notificada la resolución adoptada por la Junta de Gobierno Local del Concello de fecha de 11 de febrero por la que se acuerda informar al interesado que el ente municipal no puede pronunciarse sobre la titularidad pública o privada del camino que linda por el viento Norte-Noroeste de la parcela en la que se autorizó a construir una vivienda unifamiliar y considerando que el ente municipal intenta desplazar sus competencias a este ciudadano y que la resolución contradice abiertamente los actos dictados hasta la fecha por ese consistorio, procedo, en tiempo y forma a interponener RECURSO DE REPOSICIÓN.” Visto o escrito presentado por D. TREVOR JAMES TUNSTALL MONTRULL con Rexistro de Entrada n.º 2176 de data de 12/04/2010 onde acompaña títulos de propiedade das parcelas colindantes á da súa propiedade sita en Parada-Xuño, así como o recoñecemento expreso dos veciños da zona, da existencia do camiño público contemplado nos informes técnicos municipais, interesándose que se una ao expediente de licenza de obra 223/2008. Sendo que a Xunta de Goberno Local vista a contradición manifesta existente sobre a titularidade pública ou privada do camiño; así como a realidade do lugar, como queda acreditado nas fotografías sacadas pola Policía Municipal que obran nos seus informes, solicita informe á empresa que presta asesoramento xurídico ao Concello, sendo emitido pola letrada dona Julia Elena Inestrillas Babot con data de 22/04/2010. Visto que no informe xurídico se propón dúas vías de actuación administrativa, que en resumo son as seguintes: a) Incoar expediente de investigación ao amparo de Regulamento de Bens das Corporacións Locais conducente á determinación da titularidade pública ou privada do camiño do lugar de Campo da Batalla, en Gosende, Parada, Xuño, Concello de Porto do Son, e cautelarmente, ao amparo do artigo 72 da Lei 30/1992, de 26 de novembro, de Réxime Xurídico das Administracións Públicas e Procedemento Administrativo Común, suspender cautelarmente as obras amparadas pola licenza outorgada na Xunta de Goberno Local de 20/10/2009, en tanto non recaia resolución no expediente de investigación. Se como resultado da tramitación deste expediente resultara que o camiño fose privado, habería que proceder conforme o artigo 212 da Lei 9/2002, de 30 de decembro, de Ordenación Urbanística e Protección do Medio Rural de Galicia. b) Incoar directamente, e independentemente do expediente de investigación da titularidade do camiño, o procedemento do artigo 212 da Lei 9/2002, de 30 de decembro, de Ordenación Urbanística e Protección do Medio Rural de Galicia., o que implicaría suspender os efectos da licenza, paralizar inmediatamente as obras e dar traslado directo do acto suspendido ao órgano xurisdicional contencioso-administrativo. O Pleno corporativo, analizadas as dúas posibilidades de actuación, e dado que non está claro dun xeito indubitado a titularidade pública ou privada do camiño en cuestión, considerando máis prudente e axeitada o exercicio da primeira das vías sinaladas. Visto, igualmente o informe n.º 7/2010 de data de 12/05/2010, emitido pola Secretaria da Corporación. O Pleno corporativo, na sesión ordinaria, de data de 28/05/2010 adoptou o seguinte ACORDO: “PRIMEIRO.–Incoar expediente de investigación da titularidade do camiño “Campo de Batalla”, no lugar de Parada, Parroquia de Xuño, que presuntamente pode pertencer á Corporación Local, nomeando instrutor do procedemento ao alcalde-presidente; que poderá ser recusado ou deberá absterse nos supostos dos artigos 28 e 29 da Lei 30/1992, de 26 de novembro, de réxime xurídico das administracións públicas e procedemento administrativo común. SEGUNDO.–Publicar o acordo de incoación no Boletín Oficial da Provincia. Unha vez publicado o anuncio no BOP procederase á súa exposición no taboleiro de anuncios do Concello por un prazo de quince días hábiles. TERCEIRO.–Dar traslado do acordo de incoación á Administración estatal e autonómica para que poidan facer valer os seus dereitos e alegar o procedente; así como notificar individual e persoalmente o acordo de iniciación a tódolos afectados que resulten coñecidos e identificables pola súa condición de interesados. CUARTO.–Abrir trámite de información pública por prazo de un mes, contado dende o día seguinte ao que finalice o prazo de exposición pública do anuncio no taboleiro da Corporación, para que as persoas afectadas polo expediente de investigación poidan alegar por escrito canto estimen conveniente ao seu dereito ante a Corporación, acompañando todos os documentos en que funden as súas alegacións. QUINTO.–De seguido, abrir un período de proba por prazo de quince días hábiles, no que se admitirán entre outros, os seguintes elementos probatorios: ● Documentos públicos xudiciais, notariais ou administrativos outorgados con arranxo a dereito. ● Recoñecemento e ditame pericial. ● Declaración de testemuñas. Así como facultar ao Instrutor do expediente á realización das probas que estime pertinentes e a recabar os informes técnicos que se estimen precisos para a resolución da investigación de oficio. SEXTO.–Finalizada a fase probatoria, debe poñerse de manifesto (trámite de audiencia) o expediente por prazo de dez días hábiles ás persoas a quen afecte a investigación e houberan comparecido nel, para que dentro de dito prazo aleguen o que crean conveniente ao seu dereito; sometendo finalmente ao Pleno Corporativo a resolución do expediente de investigación. SÉTIMO.–En aplicación do artigo 72 da Lei 30/1992, de 26 de novembro, de Réxime Xurídico das Administracións Públicas e Procedemento Administrativo Común, adoptar como MEDIDA PROVISIONAL a suspensión temporal das obras amparadas na Licenza recaída no expediente 223/2008, concedida pola Xunta de Goberno Local de data de 20/10/2009 mentres non recaia resolución no expediente de investigación de oficio que determine dun modo certo e indubitado a titularidade pública do camiño ou pola contra a súa titularidade privada.” En cumprimento deste acordo Plenario de data de 28/05/2010, por parte dos servizos técnicos municipais, realizáronse os trámites administrativos que de seguido se indican ordenados pola súa data: Vistos os artigos 45 e seguintes do Real Decreto 1372/1986, de 13 de xuño, polo que se aproba o Regulamento de Bens das Corporacións Locais; reguladores do expediente de investigación dos bens que se presuman de propiedade da Corporación Local. Visto o artigo 72 da Lei 30/1992, de 26 de novembro, de réxime xurídico das administracións públicas e procedemento administrativo común, que regula as medidas provisionais que se poden adoptar no marco dun procedemento administrativo, sinalando que o órgano competente para resolver o procedemento poderá adoptar as medidas provisionais que estime oportunas para asegurar a eficacia da resolución que puidera recaer. Visto que o órgano competente para a resolución do expediente de investigación dos bens que se presuman de titularidade municipal é o Pleno corporativo, de conformidade co artigo 22.2. j) por tratarse do exercicio dunha acción administrativa. Visto que o artigo 17 da Lei 9/2002, de 30 de decembro, de ordenación urbanística e protección do medio rural de Galicia (en adiante LOUGA) só permite o outorgamento directo de licenzas naqueles terreos que merezan a consideración de solar. Visto que o concepto de solar ven definido no artigo 16 da LOUGA como: “as superficies de solo urbano legalmente divididas e aptas para a edificación que, en todo caso, conten con acceso por vía pública pavimentada (.)”. Do mesmo xeito, o artigo 77 da Normas Subsidiarias Municipais de Porto do Son prescribe para o solo de núcleo rural que para que as parcelas sexan edificables deben contar con acceso rodado en condicións que permitan a circulación de vehículos automóbiles, requisitos que están vixentes de conformidade coa Disposición Transitoria Primeira Letra e da LOUGA. Visto que a parcela sobre a que se outorgou a licenza non da fronte a vial con acceso rodado, atopámonos ante unha infracción grave prevista no artigo 217.3 a) e b) da LOUGA. Visto o artigo 212 da LOUGA que sinala que se dispoñerá a suspensión dos efectos dunha licenza e a paralización inmediata das obras cando o contido do devandito acto administrativo constitúa unha infracción urbanística grave calquera que sexa a data de outorgamento da licenza; e que no prazo de dez días deberá dárselle traslado directo do acto suspendido ao órgano xurisdicional competente. ACORDA: PRIMEIRO.–Non exercer a potestade exorbitante de investigación de oficio, que permitiría poder declarar a titularidade pública do ben, pola inexistencia da suficiencia probatoria requirida xurisprudencialmente para que o Concello poida declarar por sí mesmo, ao marxe dos Tribunais Civís, a titularidade pública do camiño Campo da Batalla, lugar de Parada, parroquia de Xuño, Concello de Porto do Son. SEGUNDO.–O alzamento da medida provisional de suspensión da sobras adoptada no acordo plenario de incoación do expediente, adoptado na sesión ordinaria de data de 28/05/2010, todo elo de conformidade co parágrafo 2 do artigo 72 da Lei 30/1992, de 26 de novembro, de réxime xurídico das administracións públicas e procedemento administrativo común, segundo o cal, “en todo caso –as medidas provisionais– se extinguirán con la eficacia de la resolución administrativa que ponga fin al procedimiento correspondiente”. TERCEIRO.–Dar traslado deste acordo á Administración estatal e autonómica; así como notificar individual e persoalmente o acordo a tódolos afectados que resulten coñecidos e identificables pola súa condición de interesados. CUARTO.–Publicar anuncio sobre a resolución do procedemento administrativo no Boletín Oficial da Provincia e taboleiro de edictos do Concello. QUINTO.–De conformidade co artigo 212 da LOUGA, suspender os efectos da licenza de obra maior n.º 223/2008, relativo á construción dunha vivenda unifamiliar no lugar de Parada-Xuño, a nome de dona Guadalupe Pérez García; expediente que foi resolto na Xunta de Goberno Local de data de 20/10/2009 e dispoñer a inmediata paralización das obras iniciadas ao seu abeiro por constituír o contido dese acto administrativo unha infracción urbanística grave. SEXTO.–No prazo dos dez días hábiles seguintes á adopción deste acordo, dar traslado directo do acto suspendido ao órgano xurisdicional competente segundo a lexislación reguladora da xurisdición contencioso-administrativa”. RECURSOS: Contra este acordo que pon fin á vía administrativa, poderá interpoñerse potestativamente recurso de reposición, no prazo dun mes, a contar dende o seguinte día hábil á recepción da presente notificación diante do alcalde-presidente. Se transcorrido un mes dende a interposición do recurso non se recibira resolución expresa do mesmo, terase por desestimado e poderase interpoñer o recurso contencioso-administrativo ante o Xulgado ou Sala do Contencioso-Administrativo do Tribunal Superior de Xustiza de Galicia, no prazo de 6 meses, a contar dende o día seguinte a aquel en que o Concello tería que resolver o recurso de reposición, na forma e cos requisitos esixidos na Lei 29/1998, de 13 de xullo, reguladora da xurisdición contencioso-administrativa. No caso de resolución expresa desestimatoria do recurso de reposición, o prazo para interpoñer o recurso contencioso-administrativo será de dous meses ante o órgano da xurisdición contencioso-administrativa. De tódolos xeitos, pódese interpoñer directamente o recurso contencioso-administrativo, sen necesidade de interpoñer previamente o recurso de reposición, ante o órgano da xurisdición contencioso-administrativia, no prazo de dous meses a contar dende o seguinte día hábil á recepción da presente notificación, na forma e cos requisitos esixidos na Lei 29/1998, de 13 de xullo, reguladora da xurisdición contencioso-administrativa. Todo elo sen prexuízo da interposición de calquera outro recurso que o interesado estime pertinente. Porto do Son, a 23 de novembro de 2010. O ALCALDE-PRESIDENTE Asdo. D. Xoán Pastor Rodríguez Santamaría